杨维桢
小游仙二十首
元君赐觐素华台，酒饮龙胎五色醅。
醉啖蟠桃三百颗，手怀遗核大如杯。
女郎双双白玉床，对博宛在橘中央。
青城不取态盈袜，闲赌萧家双凤凰。
东华尘又起瀛洲，十屋今添第几筹？阿母西来骑白凤，蛾眉相见不胜秋。
素华殿上玉垂帘，弃家妇来为何嫌。
河上剑翁肝胆露，电光一道落妖蟾。
麻姑今夜过青丘，玉醴催斟白玉舟。
莫向外人矜指爪，酒酣为我擘箜篌。
莲叶舟高河汉垂，黄姑玉女会佳期。
玉清久入衙城洞，莫遣成都卖卜知。
道人得道轻骨毛，飞度弱水能千遭。
明朝挟至两浮岛，卧看沧洲戏六鳌。
青丘书随雷电亡，尚作草木虫草荒。
问渠甲子不能纪，但指绿睛双眼方。
天上莨常宫又成，文章只数老玄卿。
五云阁吏亦谪世，牛鬼少年专盛名。
别来已及三百秋，游遍乾坤第十洲。
不识家人今几世，明朝骑鹤过山头。
日落海门吹凤匏，须臾海水沸如炮。
船头处女来相唤，知是洞庭千岁蛟。
青玉参差解管裁，琯中吹得凤凰来。
嬴家楼头缥缈女，底用箫郎筑凤台。
卖药相逢千岁公，蓬莱曾约祖龙东。
空留一两黄金舄，不到蓬莱第一宫。
曾与毛刘共学丹，丹成犹未了情缘。
玉皇敕赐西湖水，长作西湖月水仙。
西湖仙人莲叶舟，又见石山移海流。
老龙卷水青天去，小朵莲花共上游。
当时笑我去学仙，汝但求金与求田。
不知昨夜城头鹤，问此无人识墓阡。
青旄节卫翠云拼，按部东行过赤城。
天家令急不敢住，折得七花归饭龙。
东逾弱水赤流深，夜得桃都息羽旌。
地底日回天上去，金鸡如凤自交鸣。
金鹅蕊生瑶水阴，锦驼鸟鸣珠树林。
上皇敕赐龙色酒，天乐五云流玉音。